
רציתי את כל החיים
גדי פישר
שיח לשבת כי תשא (פרה)

לפני מספר שבועות יצא לי לשמוע בפעם הראשונה מזה כשנתיים את שירו של אהוד בנאי "עגל הזהב" והגעתי למסקנה שאהוד בנאי צודק – אם כבר יש אשם בסיפור על חטא העגל, הרי זה משה רבנו! – לא משאירים ככה עם...

כחלק מתהייה, מהן המשמעויות וההשלכות של תחושת בטן מעין זו, עיינתי בספרות המדרשים והגעתי למדרש הבא בתנחומא: 

ויאמר ה' אל משה כתב לך את הדברים האלה, זהו שאמר הכתוב, אכתב לו רובי תורתי כמו זר נחשבו (הושע ח) א"ר יהודה בר שלום כשאמר הקב"ה למשה כתב לך בקש משה שתהא המשנה בכתב ולפי שצפה הקב"ה שאומות העולם עתידין לתרגם את התורה ולהיות קוראין בה יונית והם אומרים אנו ישראל ועד עכשיו המאזנים מעויין (ס"א מצויין) אמר להם הקב"ה לעכו"ם אתם אומרים שאתם בני איני יודע אלא מי שמסטורין שלי אצלו הם בני ואיזו היא זו המשנה שנתנה על פה והכל ממך לדרוש, א"ר יהודה בר שלום א"ל הקב"ה למשה מה את מבקש שתהא המשנה בכתב ומה בין ישראל לעכו"ם שנאמר אכתב לו רובי תורתי וא"כ כמו זר נחשבו אלא תן להם מקרא בכתב ומשנה על פה, כתב לך את הדברים הרי מקרא כי על פי הדברים האלה הרי משנה על פה, ד"א כתב לך מכאן אמרו המתרגם לקורא בתורה אסור לו להסתכל בתורה ולתרגם, והקורא בתורה, אסור לו ליתן עיניו חוץ מן התורה שלא נתנה התורה אלא בכתב שנאמר וכתבתי על הלוחות את הדברים אסור למתרגם לעיין בתורה ולתרגם שנאמר כתב לך את הדברים הרי המקרא כי על פי הדברים תרגום שנתן על פה, א"ר יהודה בר שלום כתב לך וגו', כי על פי הדברים האלה כרתי אתך ברית על ידי מה אני כורת עמך ברית על ידי כתב לך ועל ידי על פה אם קיימת שבכתב בכתב ואת שבעל פה על פה כאלו עמך כרתי ברית ואם שנית לא כרתי עמך ברית. 

(תנחומא כי תשא, לד)

משה רבנו רוצה שהתורה-שבעל-פה תהיה כתובה. האוקסימורון שבכך כבר נידון לעייפה באלפי וורטים, אבל ההיבט המעניין הוא שהקב"ה שוקל את האופציה הזו ברצינות. האפשרות הזו נדחית מכיוון שכתיבת התורה תיצור גילוי מוחלט – איך הקב"ה ידע מי איתו? ומי זר לו? ואיפה תהיה האינטימיות המצויה במסטורין
? הקישור הזה עומד לנגד עינינו בתיאורי הפריצות בפרשתנו. כשחטאו ישראל בעגל היה לעם צורך אובססיבי להתבונן ישירות אל השכינה ואף ניסינו לכפות עליה שתהיה נוכחת עבורנו בכל רגע. את התחושות הללו ניסח בעל "מי השילוח" בתורה הבאה:

ויאמר משה אל ה' ראה אתה אומר אלי העל את העם הזה וגו' וראה כי עמך הגוי הזה. היינו כי בחטא היה עניין עמוק ועיקר כוונתם היה שיהא הקב"ה מוכרח (כביכול) להמשך אחריהם ולהשפיע להם כל דבר שיבקשו אותו ובאמת בביהמ"ק נענו כל ישראל בתפילתם, כמו שכתוב (מלכים א' י' מ"ג) ועשית ככל אשר יקרא אליך הנוכרי שהנוכרי נענה בטובות העולם הזה מיד ובישראל כתיב (שם ל"ט) אשר תדע את לבבו שאם הטובה הזה שהוא מבקש עליה לא תעבירהו על דעת קונו אזי תתן לו ואם לאו יסיר השי"ת את התפילה מליבו שלא יחמוד עוד לזו הטובה נמצא דעל כל פנים נענה בתפילתו וכן זה היה כונת ישראל בחטא הזה שרצו שהנהגת השי"ת יהיה מפורש לנגד עיניהם כמו שהיה בבית המקדש ואיתא בגמ' (כתובות ס"ב:) מתחילה כתיב תביאמו ותטעמו ולבסוף כתיב ועשו לי מקדש, וזה היה טענת משה רבנו וראה כי עמך הגוי הזה היינו וראה שהרגישו בגודל אהבתך שאמרת ועשו לי מקדש עוד קודם ביאת ארץ ישראל וכונו בדעתם דעתך כי באמת חטא העגל לאל היה רק על הגוון ובשורש לבם היו דבוקים בהשי"ת כי בשעת שהשי"ת חקק על הלוחות המאמר זכור את חיום השבת בזו הרגע עשו את העגל כי שבת מורה שעומק הלב יהיה דבוק בהשי"ת.
(מי השילוח, ב, כי תשא, ד"ה "ויאמר משה אל ה' ראה אתה אומר אלי העל את העם הזה וגו' וראה כי עמך הגוי הזה")
לאורך כל הדרך מאז יציאת מצרים עם ישראל היה רגיל למפגש בלתי אמצעי עם הקב"ה – החל ממה שראתה שפחה על הים (שלא ראה יחזקאל בן בוזי הכהן) דרך "ויראו את אלוקי ישראל ותחת רגליו כמעשה לבנת הספיר". את תחושת הרצון למפגש טוטאלי ניתן לחוות בדבריה של יונה וולך, אחת שיש מקום לחשוד שהייתה שותפה פוטנציאלית למעשה חטא העגל:

הלכתי אל מי שהציע לי יותר חיים.

הלכתי אצל אלוהים.

הציע לי את כל החיים 

רציתי יותר רציתי את כל החיים.

את הבעייתיות בגישה זו, עימה הקב"ה מנסה להתעמת, ניתן למצוא בהמשך דבריו של הקב"ה:

ויאמר אם אין פניך הולכים אל תעלינו מזה, כי משה בקש מהש"י אשר אף בעוד שיהי' הש"י בלבוש הזה (האמור למעלה בד"ה ויאמר כו') גם אז אם יחטא שום אחד מישראל לא יגיע החטא לעומק הלב ולא יבא התרשלות בדעתו פן הוא ח"ו נסוג מהש"י הנקרא זה אלי, וזה שאמר ונפלינו אני ועמך מכל העם אשר על פני האדמה. כי ההבדל שבין ישראל לאומות לא יהי' תלוי רק במצות ומע"ט כי גם הם יוכלו לעשות מעשים שיהי' להם גוון טוב, אך אף בעת שאחד מישראל יחטא גם החטא לא יהי' כמעשה האומות והוא שלא יגיע רק משפה ולחלוץ ועומק לבו יהי' נקשר ונדבק בהש"י, וזה ביאר בגמ' ותאמר ציון עזבני. וה' שכחני אמרה כנסת ישראל לפני הקב"ה רבש"ע הואיל ואין שכחה לפני כסא כבודך שמא לא תשכח לי מעשה העגל, א"ל גם אלה תשכחנה אמרה כנ"י שמא תשכח לי מעמד הר סיני א"ל ואנכי לא אשכחך, ובאמת למה בזה השיב שישכח ובזה להיפך, אך כי באמת מעשה העגל הי' כי רצו שהש"י יראה להם את הסדר המסודר אצלו לכל מדותיו לדורות באיזה זמן ינהג את עולמו במדה זו ובאיזה זמן במדה אחרת ולא יצטרכו בכל יום להתפלל להש"י שיראה להם באיזה דבר ובאיזה מדה יבחר עתה רק יגלה להם הכל בפעם אחד וילכו בדרכיו לבטח תמיד, ולפי שלא הי' נוגע החטא רק משפה ולחוץ לפיכך נשכח, אך המצות המה מעומק הלב, לזכר עולם יהי' ולאשר נסמך פרשת שבת לפרשת העגל, כי באמת שורש חטא העגל בא להם בעת שעסק הקב"ה עם מרע"ה בפ' שבת כי שבת מרמז על יום שכלו שבת ואז לא יוצטרכו לתפלה כי הקב"ה יראה לעין כל את סדר מדותיו כי בלתי רצונו לא נעשה שום דבר בעולם, והם הרגישו כי הש"י עוסק להנחיל להם הטוב הזה, והי' חטאם לפועל שעשו את העגל, כי עגל הוא דבר שלא נשלם עדיין וצריך להמתיק עוד עד שיושלם, וגם רצו בזה קודם הזמן כי הטוב הזה ינחיל ה' לנו אך לעתיד.
(מי השילוח [א] כי תשא ד"ה "ויאמר אליו אם אין פניך הולכים אל תעלנו מזה")
אין חולק על העובדה שבמוחלטות הזו אנחנו יכולים (או עתידים) להיחשף לתוכנית הגדולה, אבל התהליך היה מתרחש ללא האפשרות והיכולת לכלול בתוכו את האינטימיות המובטחת בפער ובמסטורין. את התוכנית הגדולה הקב"ה יכול, מצידו, לחשוף לכולם ואפילו לאומות העולם אבל את האינטימיות שטמונה בהעלם הוא יכול לתת רק לבודדים.

אצל "מי השילוח" אנו רואים את התובנה לפיה, מעשה חטא העגל לא היה חטא – הוא היה בסה"כ חוסר הבנה – אולי אין אשמים ואפילו משה רבנו לא אשם. 

אחרי הכול, משה רבנו, בתור מי שהקדוש ברוך הוא דיבר אליו "פנים אל פנים", לא יכול היה להבין שהקב"ה רוצה יותר מכל החיים את האינטימיות הטמונה בדיבור.
� ששם, כזכור, בוכה הקדוש ברוך הוא לבדו (עיין חגיגה ה, ע"ב; ובפתיחתות לאיכה רבה).


� תת הכרה נפחת כמו מניפה הוצאת הספריה החדשה לשירה 1992 עמ' 284.

